《赠制笔沈生》
元代·黄玠

月中仙人白兔公，缟衣翩然乘玉虹。遗我利器五色光，将使奏赋蓬莱宫。

江淹老去才思劣，夜郎归来亦华发。愿乞瑶池不死方，须得玄霜和紫雪。

剥啄叩门秋梦回，有客真为黄香来。坐中顿见两毛颖，脱帽露顶美且䰄。

君不闻朔土贵人执笏思对事，仓卒墨丸磨盾鼻。

何曾望见㕙与䨲，马上柳条能作字。后来雪庵松雪俱善书，始爱都人张生黄鼠须。

安知沈郎晚出笔更好，犹及馆阁供欧虞。拔奇取俊锋锷见，双兔健似生于菟。

用之不啻仗手檛，颠倒纵横随所如。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。